Aase D. Madsen (DF), 2001-01-11:
Jeg vil gerne takke ministeren for beretningen, og den kom ikke overraskende.
Konklusionen kendte jeg på forhånd, og alle argumenterne kender jeg også på forhånd.
Men alligevel har det gjort et indtryk på mig, at ministeren vil komme frem med en handlingsplan osv. osv. Men det har ikke gjort så stort et indtryk på mig, andet end at jeg vil sige, at det, sagen drejer sig om, faktisk også overordnet, er at få en samfundsøkonomisk vurdering af, hvornår bremserne i forbindelse med udgifterne til den stadig større andel af prioriteret el skal slås i.
Det er mange, mange omkostninger, der løber på dér, og i det øjeblik man får en større og større andel af prioriteret el, så er der jo ikke meget tilbage til de store virksomheder, der skal ud på det frie marked.
Der er intet.
Og nu ser vi Avedøre, som også bliver sat i drift, og i øjeblikket ved jeg da, at ministeren og elreformpartierne sidder bag lukkede døre - igen de lukkede døre - ovre i Energiministeriet og forhandler om, hvordan man skal fordele kagen; om det skal blive 500 mio. kr. eller 800 mio. kr., der yderligere skal betales af elforbrugere i det sjællandske område.
Det er altså noget, der foregår bag lukkede døre.
Det er ikke noget, en eneste økonomisk minister her i Folketinget tager stilling til.
Det er noget, man stille og roligt sidder og finder ud af derovre, unddraget al demokratisk praksis. Så vil jeg gerne sige, at jeg i anledning af, at jeg ikke kan se nogen som helst åbning med hensyn til, at ministeren for Folketinget vil fremlægge en økonomisk beregning af, hvad vores energipolitik koster, og hvor det skal ende, vil tillade mig at fremsætte forslag til vedtagelse, som jeg selvfølgelig håber at jeg kan få tilslutning til.
Det er formuleret så rundt, at alle partier burde kunne gå ind for det, for det er faktisk kun en forbrugeroplysning, jeg ønsker - en forbrugeroplysning både for Folketingets Finansudvalg og for forbrugerne.
Jeg skal på vegne af Dansk Folkeparti fremsætte følgende: Forslag til vedtagelse »Idet Folketinget konstaterer, at der med de seneste års lovgivning på elområdet er etableret automatiske finansieringskilder uden om finansloven, hvorved prisgennemsigtigheden på området er ikke-eksisterende, pålægges regeringen at sikre, at Finansudvalget jævnligt får en redegørelse for alle forbrugerbetalte pristillæg samt yderligere at pålægge elselskaberne at sørge for prisgennemsigtighed på elregningerne.«
Jeg kan da fortælle, at Dansk Industri er meget bekymret over udviklingen, og elselskaberne er meget bekymrede over udviklingen med hensyn til de omkostninger, der kan lægges på.
Nu talte ministeren om de PSO'er, der kan pålægges elforbrugernes regning.
Og i øvrigt: Det ellager skal kun etableres, fordi man har alt for meget vindmøllestrøm, og det kan man jo ikke styre. Når vinden blæser, så løber møllen jo meget rundt, og så producerer man meget el, og det vil jo sige, at lige pludselig får man overskud af el.
af el fra kraftvarmeproduktionen.
Man må ikke producere varme alene, man skal også tage el med, og det er jo godt.
Den el eksporterer vi så til Norge til en pris, der ligger under produktionsprisen, og vi må her i Danmark betale den høje pris.
Det er ene og alene, fordi man har fremskyndet vindmølleudbygning, man har fremskyndet etablering af kraftvarmeværker, og så sidder vi med et kæmpe eloverløbsproblem.
Det er den slags ting, jeg vil have et overordnet syn på.
Det skal ikke alene være energipolitikerne, som måske er farvet lidt af deres hverv, det skal også være de økonomiske politikere, der ser på det.
De har måske nogle andre briller